2020. gada 4. februārī Noteikumi Nr. 67

Rīgā (prot. Nr. 5 12. §)

**Noteikumi par izložu un azartspēļu nodokļa pārskatu veidlapu paraugiem un to aizpildīšanas kārtību**

Izdoti saskaņā ar likuma

"Par izložu un azartspēļu nodevu un nodokli"

10. panta sesto daļu

1. Noteikumi nosaka šādu izložu un azartspēļu nodokļa pārskatu veidlapu paraugus un to aizpildīšanas kārtību:

1.1. pārskats par aprēķināto azartspēļu nodokli par pārskata mēnesi;

1.2. pārskats par aprēķināto izložu nodokli par pārskata mēnesi.

2. Pārskatu par aprēķināto azartspēļu nodokli (1. pielikums) aizpilda šādā kārtībā:

2.1. azartspēļu nodokļa maksātājs norāda gadu un mēnesi, par kuru aizpilda pārskatu, kapitālsabiedrības nosaukumu, juridisko adresi un reģistrācijas kodu;

2.2.  1. ailē "Nr. p. k." norāda ieraksta kārtas numuru;

2.3.  2. ailē "Azartspēles veids" attiecīgajās veidlapas rindās ir norādīts azartspēles veids;

2.4.  3. ailē "Informācija par atsevišķiem azartspēļu veidiem" norāda:

2.4.1. veiksmes spēlei pa tālruni – izmantotā tālruņa numuru;

2.4.2. totalizatoram un derībām – likmju pieņemšanas vietu;

2.4.3. bingo – bingo spēles norises vietu;

2.4.4. interaktīvajai azartspēlei – izmantoto interneta adresi;

2.5.  4. ailē "Azartspēļu automātu (iekārtu) skaits" norāda:

2.5.1. azartspēles veidam "Azartspēļu automāti" – attiecīgajā mēnesī ekspluatēto azartspēļu automātu spēles vietu kopējo skaitu katrā administratīvajā teritorijā;

2.5.2. azartspēles veidam "Rulete (cilindriskā spēle)" – attiecīgajā mēnesī ekspluatēto ruletes rotējošajai iekārtai pievienoto spēļu galdu kopējo skaitu katrā administratīvajā teritorijā;

2.5.3. azartspēles veidam "Kāršu un kauliņu spēle" – attiecīgajā mēnesī ekspluatēto kāršu un kauliņu spēļu galdu kopējo skaitu katrā administratīvajā teritorijā;

2.6.  5. ailē "Administratīvās teritorijas kods" atbilstoši normatīvajam aktam, kurš nosaka nacionālo statistisko klasifikāciju "Administratīvo teritoriju un teritoriālo vienību klasifikators" (turpmāk – klasifikators), norāda tās administratīvās teritorijas kodu, kuras teritorijā:

2.6.1. tiek ekspluatēts azartspēļu automāts, organizēta rulete (cilindriskā spēle), kāršu un kauliņu spēle;

2.6.2. tiek pieņemtas likmes totalizatoram un derībām;

2.6.3. atrodas bingo norises vieta;

2.6.4. atrodas veiksmes spēles pa tālruni organizētāja juridiskā adrese;

2.7.  6. ailē "Nodokļa gada likme (*euro*)" norāda konkrētajam azartspēles veidam noteikto azartspēļu nodokļa gada likmi *euro*;

2.8.  7. ailē "Nodokļa likme (%)" norāda konkrētajam azartspēles veidam noteikto azartspēļu nodokļa likmi procentos;

2.9.  8. ailē "Azartspēles organizēšanas ieņēmumi (*euro*)" norāda ieņēmumus no azartspēles organizēšanas:

2.9.1. ieņēmumus no bingo spēles organizēšanas veido par kartīšu realizāciju saņemtā summa, no kuras atskaitīti izmaksātie laimesti;

2.9.2. ieņēmumus no totalizatora un derību organizēšanas veido saņemtās likmes, no kurām atskaitīti izmaksātie laimesti, un tas ir pamats ar totalizatora un derību azartspēļu nodokli apliekamās summas aprēķināšanai;

2.9.3. ieņēmumus no azartspēļu organizēšanas, izmantojot elektronisko sakaru pakalpojumus, veido:

2.9.3.1. iemaksāto un pieņemto dalības maksas likmju kopsumma, no kuras atskaitīti azartspēļu organizētāja izmaksātie laimesti;

2.9.3.2. komisijas maksa, ko saskaņā ar azartspēles noteikumiem azartspēļu organizētājs saņēmis par kāršu spēli starp spēlētājiem un ko apstiprina kredītiestādes konta izraksts;

2.9.4. ieņēmumus no veiksmes spēles pa tālruni veido saņemto dalības maksas likmju summa, kas ir spēlētāja samaksātā summa, no kuras atskaitīta attiecīgā pakalpojuma sniedzēja noteiktā maksa par nodrošināto iespēju piedalīties veiksmes spēlē pa tālruni;

2.10.  9. ailē "Aprēķināts nodoklis par totalizatoru, derībām, bingo, interaktīvajām azartspēlēm un veiksmes spēli pa tālruni (*euro*) (7. aile x 8. aile)" norāda aprēķināto azartspēļu nodokli par minētajām azartspēlēm, un to aprēķina, 7. ailē norādīto azartspēļu nodokļa likmi reizinot ar 8. ailē norādīto azartspēles organizēšanas ieņēmumu summu;

2.11.  10. ailē "Aprēķināts nodoklis par azartspēļu iekārtām (*euro*) (6. aile : 12 x 4. aile)" norāda par azartspēļu iekārtām aprēķināto azartspēļu nodokļa summu, kuru aprēķina, 6. ailē norādīto azartspēļu nodokļa gada likmi dalot ar 12 un reizinot ar 4. ailē norādīto azartspēļu automātu (iekārtu) skaitu;

2.12. rindā "Kopā aprēķināts nodoklis, t. sk.:" norāda aprēķināto azartspēļu nodokļa kopsummu par azartspēlēm, kuru veido 9. ailes kopsumma, un aprēķināto azartspēļu nodokļa kopsummu par azartspēļu iekārtām, kuru veido 10. ailes kopsumma. Azartspēļu nodokļa kopsummu atšifrē, tai skaitā norādot azartspēļu nodokļa summu sadalījumu pa budžetiem: valsts pamatbudžetā un attiecīgo pašvaldību budžetā (norāda attiecīgās pašvaldības administratīvās teritorijas kodu saskaņā ar klasifikatoru).

3. Pārskatu par aprēķināto izložu nodokli (2. pielikums) aizpilda šādā kārtībā:

3.1. izložu nodokļa maksātājs norāda gadu un mēnesi, par kuru aizpilda pārskatu, kapitālsabiedrības nosaukumu, juridisko adresi un reģistrācijas kodu;

3.2.  1. ailē "Nr. p. k." norāda ieraksta kārtas numuru;

3.3.  2. ailē "Izlozes vai momentloterijas veids" norāda izlozes vai momentloterijas veidu, lietojot šādus kodus:

3.3.1.  1 – valsts mēroga izloze vai momentloterija, kuras laimestu fonds ir līdz 60 % no biļešu realizācijas ieņēmumiem;

3.3.2.  2 – valsts mēroga izloze vai momentloterija, kuras laimestu fonds pārsniedz 60 % no biļešu realizācijas ieņēmumiem;

3.3.3.  3 – interaktīvās izlozes;

3.3.4.  4 – vietējā mēroga izloze vai momentloterija;

3.4.  3. ailē "Izlozes vai momentloterijas nosaukums" norāda izlozes vai momentloterijas nosaukumu;

3.5.  4. ailē "Administratīvās teritorijas kods" norāda tās administratīvās teritorijas kodu, kuras teritorijā tiek organizēta vietējā mēroga izloze un momentloterija. Administratīvās teritorijas kodu norāda saskaņā ar klasifikatoru;

3.6.  5. ailē "Ar nodokli apliekamais objekts izlozēm vai momentloterijām (*euro*)" norāda ar izložu nodokli apliekamo objektu;

3.7.  6. ailē "Aprēķināts izložu nodoklis (5. aile x izložu nodokļa likme) (*euro*)" norāda izložu nodokļa summu, kuru aprēķina, 5. ailē norādīto summu reizinot ar izložu nodokļa likmi;

3.8. rindā "Kopā aprēķināts nodoklis, t. sk.:" norāda aprēķināto izložu nodokļa kopsummu, kuru veido 6. ailes kopsumma. Izložu nodokļa kopsummu atšifrē, tai skaitā norādot izložu nodokļa summu sadalījumu pa budžetiem: valsts pamatbudžetā un attiecīgās pašvaldības budžetā (norāda attiecīgās pašvaldības administratīvās teritorijas kodu saskaņā ar klasifikatoru).

4. Noteikumi stājas spēkā 2021. gada 1. janvārī.

Ministru prezidents A. K. Kariņš

Finanšu ministrs J. Reirs